REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj: 06-2/177-24

9. decembar 2024. godine

B e o g r a d

ZAPISNIK

19. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA,

ODRŽANE 9. DECEMBRA 2024. GODINE

Sednica je počela u 10,05 časova.

Sednici je predsedavao Veroljub Arsić, predsednik Odbora.

Sednici su prisustvovali članovi Odbora: Ana Beloica Martać, Svetlana Milijić, Nikola Radosavljević, Živan Bajić,Tijana Davidovac, Nenad Krstić, Dušan Bajatović, Akoš Ujhelji, Ilo Mihajlovski, Branko Pavlović, Dušan Nikezić, Peđa Mitrović i Nenad Mitrović.

Sednici je prisustvovao zamenik člana Odbora Nenad Filipović (zamenik Zagorke Aleksić).

Sednici nisu prisustvovali članovi Odbora: Miroslav Aleksić i Vladimir Jelić, kao ni njihovi zamenici.

Na predlog predsednika, Odbor je, većinom glasova (12 glasova za, dvoje uzdržanih), utvrdio sledeći:

D n e v n i r e d:

1. Razgovor sa kandidatima za izbor predsednika i četiri člana Saveta guvernera Narodne banke Srbije;

2. Utvrđivanje Predloga odluke o izboru predsednika i četiri člana Saveta guvernera Narodne banke Srbije;

3. Razmatranje Izveštaja Radne grupe za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći;

4. Razgovor sa kandidatima za izbor tri člana Saveta Komisije za kontrolu državne pomoći;

5. Utvrđivanje Liste kandidata za izbor tri člana Saveta Komisije za kontrolu državne pomoći.

**\*\*\***

**PRVA TAČKA DNEVNOG REDA**: Razgovor sa kandidatima za izbor predsednika i četiri člana Saveta guvernera Narodne banke Srbije

Predsednik Odbora podsetio je članove Odbora da je skladu sa članom 27. stav 3. Zakona o Narodnoj banci Srbije, Odbor za finansije, republički budžet i kontrolu trošenja javnih sredstava, na 17. sednici održanoj 22. novembra 2024. godine, konstatovao da je dosadašnjem predsedniku i članovima Saveta prestala funkcija predsednika odnosno člana Saveta, smrću ili istekom mandata.

Na osnovu ovlašćenja iz člana 22. stav 1. Zakona, Odbor za finansije, republički budžet i kontrolu trošenja javnih sredstava je dopisom 11 broj 02-2782/24, od 22. novembra 2024. godine, uputio poziv poslaničkim grupama u Narodnoj skupštini da, u roku od osam dana, predlože u pisanoj formi kandidate za izbor predsednika i četiri člana Saveta, koji se biraju na pet godina. Pisane predloge za kandidata za predsednika i četiri člana Saveta, do roka određenog u pozivu, dostavile su Poslanička grupa ALEKSANDAR VUČIĆ- Srbija ne sme da stane, koja je za kandidata za predsednika Saveta predložila dr Ivana Nikolića, a za članove Saveta prof. dr Nebojšu Savića, Anu Jovanović i Boška Vidakovića, Poslanička grupa IVICA DAČIĆ-Socijalistička partija Srbije (SPS) koja je za kandidata za člana Saveta predložila dr Nikolu Gradojevića i Poslanička grupa Pokret slobodnih građana (PSG) – Stranka demokratske akcije Sandžaka (SDA Sandžaka) – Partija za demokratsko delovanje (PDD) koja je za kandidata za člana Saveta predložila dr Admira Hamzagića.

Odbor je, u skladu sa članom 203. Poslovnika Narodne skupštine, obavio razgovor sa kandidatima koji su se odazvali pozivu na razgovor i pojedinačno predstavili članovima Odbora.

Pitanja kandidatima postavljali su članovi Odbora: Branko Pavlović, Peđa Mitrović, Dušan Nikezić,Svetlana Milijić, Veroljub Arsić i Ilo Mihajlovski.

**DRUGA TAČKA DNEVNOG REDA**: Utvrđivanje Predloga odluke o izboru predsednika i četiri člana Saveta guvernera Narodne banke Srbije

Nakon diskusije, Odbor je pojedinačno glasao o predloženim kandidatima za izbor predsednika i četiri člana Saveta guvernera Narodne banke Srbije

Za kandidata za predsednika Saveta guvernera Ivana Nikolića 10 članova Odbora je glasalo „za“, 3 člana Odbora su glasala „protiv“, 1 član Odbora „uzdržan“.

Za kandidata za člana Saveta guvernera Nebojšu Savića 10 članova Odbora je glasalo „za“, 3 člana Odbora su glasala „protiv“, 1 član Odbora „uzdržan“.

Za kandidata za člana Anu Jovanović 12 članova Odbora je glasalo „za“, 2 člana Odbora su glasala „protiv“, 1 član Odbora „uzdržan“.

Za kandidata za člana Boška Vidakovića 12 članova Odbora je glasalo „za“, 3 člana Odbora su glasala „protiv“.

Za kandidata za člana Nikolu Gradojevića 12 članova Odbora je glasalo „za“, 3 člana Odbora su glasala „protiv“.

Za kandidata za člana Admira Hamzagića 1 član Odbora je glasao „za“, niko „protiv“, 3 „uzdržanih, nije glasalo 11.

\* \* \*

Na predlog predsednika , prema rezultatima glasanja, Odbor je, većinom glasova (12 glasova za, dva glasa protiv, jedan član Odbora nije glasao), utvrdio Predlog odluke za izbor predsednika i četiri člana Saveta guvernera Narodne banke Srbije i to tako što će predložiti Narodnoj skupštini da za predsednika Saveta guvernera Narodne banke Srbije izabere Ivana Nikolića, a za članove Saveta guvernera Narodne banke Srbije izabere Nebojšu Savića, Anu Nikolić, Boška Vidakovića i Nikolu Gradojevića.

Na predlog predsednika , Odbor je, većinom glasova (12 glasova za, dva glasa protiv, jedan član Odbora nije glasao),odlučio da predloži Narodnoj skupštini da se Predlog Odluke razmatra po hitnom postupku ,u skladu sa članom 167. Poslovnika Narodne skupštine.

Predstavnik predlagača na sednici Narodne skupštine biće predsednik Odbora, Veroljub Arsić.

**TREĆA TAČKA DNEVNOG REDA**: Razmatranje Izveštaja Radne grupe za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći

Predsednik Odbora podsetio je članove da je Odbor, na sednici održanoj 5. novembra obrazovao Radnu grupu za utvrđivanje ispunjenosti uslova u postupku predlaganja kandidata za izbor tri člana Saveta Komisije za kontrolu državne pomoći, u sastavu: Živan Bajić, predsednik, Svetlana Milijić, Nenad Krstić, Nenad Mitrović i Peđa Mitrović, članovi, kao i da je ova radna grupa 9. decembra 2024. godine održala sastanak na kojem je izvršila pregled prijava i o tome sačinila predmetni izveštaj.

Živan Bajić, predsednik Radne grupe, izvestio je članove Odbora da je na javni konkurs za izbor tri člana Saveta Komisije pristiglo je ukupno deset blagovremenih prijava. Kriterijume i uslove iz Zakona o kontroli državne pomoći i oglašenog javnog konkursa ispunjava devet kandidata koji su uz prijavu priložili svu traženu dokumentaciju dok je jedan kanditat blagovremeno podneo prijavu i dostavio overeni prevod potvrda o stečenom radnom iskustvu iz kojih se vidi na kojim poslovima i sa kojom stručnom spremom je stečeno radno iskustvo, ali je Radna grupa konstatovala da priložene potvrde nisu valjani dokaz o ispunjavanju konkursom traženih uslova, jer iz njihove sadržine se može utvrditi da poslovi koje je imenovani obavljao nisu poslovi iz oblasti kontrole državne pomoći i zaštite konkurencije, te je sa svega navedenog Radna grupa zaključkom prijavu imenovanog odbacila kao prijavu uz koju nisu priloženi svi potrebni dokazi

Diskusije po ovoj tački dnevnog reda nije bilo.

Odbor je, na predlog predsednika, većinom glasova **(14 glasova za, jedan uzdržan), prihvatio Izveštaj Radne grupe** za utvrđivanje ispunjenosti uslova u postupku predlaganja kandidata za izbor tri člana Saveta Komisije**.**

Odbor je, na predlog predsednika, većinom glasova **(14 glasova za, jedan uzdržan), prihvatio Zaključak o odbacivanju prijave kandidata Dejana Stankovića, kao nepotpune.**

**ČETVRTA TAČKA DNEVNOG REDA:** Razgovor sa kandidatima za izbor tri člana Saveta Komisije za kontrolu državne pomoći

Odbor je, u skladu sa članom 203. Poslovnika Narodne skupštine, obavio razgovor sa kandidatima koji su se odazvali pozivu na razgovor i pojedinačno predstavili članovima Odbora.

Pitanja kandidatima postavljali su članovi Odbora Veroljub Arsić i Nikola Radosavljević

**PETA TAČKA DNEVNOG REDA:** Utvrđivanje Predloga liste kandidata za izbor tri člana Saveta Komisije za kontrolu državne pomoći

Predsednik Odbora podsetio je članove Odbora na zakonske odredbe kojima je uređen postupak izbora predsednika i članova Saveta Komisije za kontrolu državne pomoći. Za člana Saveta Komisije može biti izabran državljanin Republike Srbije koji ima završen fakultet, najmanje sedam godina radnog iskustva u struci i koji je stručan i osposobljen za obavljanje funkcije predsednika ili člana Saveta. Stručnost i osposobljenost podrazumeva posedovanje teorijskog i praktičnog znanja iz oblasti državne pomoći, konkurencije i/ili pravnih tekovina Evropske unije koje pri izboru može da proveri odbor Narodne skupštine nadležan za poslove finansija; mandat članova Saveta Komisije traje pet godina i isto lice može biti izabrano za predsednika Komisije i člana Saveta najviše dva put;odluku o izboru članova Saveta Komisije Narodna skupština donosi većinom glasova svih narodnih poslanika na predlog odbora Narodne skupštine nadležnog za poslove finansija; izbor članova Saveta Komisije vrši se sa liste kandidata koja sadrži najmanje isti, a najviše dvostruko veći broj kandidata od broja koji se bira.

Diskusije po ovoj tački dnevnog reda nije bilo.

Odbor je pojedinačno glasao o predloženim kandidatima za izbor tri člana Saveta Komisije za kontrolu državne pomoći.

Za kandidata Blagojević Ljiljanu 1 član Odbora je glasao „za“, 3 „uzdržanih“ , nije glasalo 11.

Za kandidata Bulajić Stanka 1 član Odbora je glasao „za“, 1 „protiv“, 2 „uzdržanih“ , nije glasalo 11.

Za kandidata Drobnjaković Mitra 1 član Odbora je glasao „za“, 3 „uzdržanih“ , nije glasalo 11.

Za kandidata Dujović Luciju 3 člana Odbora su glasala „za“, 1 „protiv“, nije glasalo 11.

Za kandidata Kukrika Jovanović Goranu 11 članova Odbora je glasalo „za“, 1 „protiv“, 3 „uzdržanih“.

Za kandidata Makević Biljanu 12 članova Odbora je glasalo „za“, 1 „protiv“, 2 „uzdržanih“.

Za kandidata Milošević Luku 12 članova Odbora je glasalo „za“, 1 „protiv“, 1 „uzdržan“, 1 nije glasao.

Za kandidata Pejčić Branislava 1 član Odbora je glasao „za“, 3 „uzdržanih“ , nije glasalo 11.

Za kandidata Trifunović Jasminu 3 člana Odbora je glasalo „za“, 1„uzdržan“ , nije glasalo 11.

\* \* \*

Nakon pojedinačnog glasanja o predloženim kandidatima, Odbor je većinom glasova (12 glasova za, dva glasa protiv, 1 uzdržan) utvrdio Predlog Liste kandidata za izbor tri člana Saveta Komisije za kontrolu državne pomoći, i to tako što je predložio Narodnoj skupštini da za članove Saveta Komisije izabere Kukrika Jovanović Goranu, Makević Biljanu i Milošević Luku.

Na predlog predsednika , Odbor je, većinom glasova (12 glasova za, dva glasa protiv, jedan član Odbora uzdržan),odlučio da predloži Narodnoj skupštini da se Predlog Odluke razmatra po hitnom postupku ,u skladu sa članom 167. Poslovnika Narodne skupštine.

Predstavnikpredlagača na sednici Narodne skupštine za Predlog Liste kandidata biće predsednik Odbora Veroljub Arsić.

Sednica je završena u 13,50 časova.

Sednica je tonski snimana.

SEKRETAR PREDSEDNIK

Tijana Ignjatović Veroljub Arsić